**Dôvodová správa**

Všeobecná časť

Ministerstvo financií Slovenskej republiky predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov (ďalej len „návrh zákona“) mimo plánu legislatívnych úloh vlády Slovenskej republiky na rok 2013. Návrh zákona bol vypracovaný ako iniciatívny.

Na základe zákona č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov (ďalej len „zákon č. 105/2004 Z. z.“) sa v súčasnosti tlač kontrolných známok určených na označovanie spotrebiteľských balení liehu uskutočňuje v štyroch komerčných tlačiarňach, ktoré majú sídlo ako na území Slovenskej republiky, tak i v iných členských štátoch Európskej únie. Vzhľadom na to, že tento systém tlače, distribúcie a používania kontrolných známok bol vo vzťahu k daňovým únikom na spotrebnej dani z liehu identifikovaný ako rizikový, bol vypracovaný nový systém tlače a distribúcie kontrolných známok určených na označovanie spotrebiteľských balení liehu, ktorý je upravený v zákone č. 530/2011 Z. z. o spotrebnej dani z alkoholických nápojov v znení neskorších predpisov. Nový systém tlače kontrolných známok je založený na výbere jednej komerčnej tlačiarne, ktorá by tlačila kontrolné známky za trvalej prítomnosti správcu dane v tlačiarni, na zavedení nových ochranných prvkov na kontrolnú známku a má nadobudnúť účinnosť 1. januára 2014.

Z dôvodu, že na jeseň minulého roka vypukla aféra s nelegálne vyrobenými liehovinami s obsahom metanolu v Českej republike, ktorých požitie spôsobilo závažné zdravotné následky až smrť niekoľkým desiatkam spotrebiteľov a mala negatívny dosah i na Slovenskú republiku, Ministerstvo financií Slovenskej republiky pristúpilo k analýze platnej legislatívy v oblasti výroby a uvádzania liehu na trh, ako aj k analýze nového systému tlače kontrolných známok. V snahe ochrániť zdravie obyvateľov elimináciou nelegálne vyrobených liehovín a súčasne zamedziť daňovým únikom na spotrebnej dani z liehu, Ministerstvo financií Slovenskej republiky navrhuje zvýšiť bezpečnosť tlače kontrolných známok a predkladá návrh zákona, na základe ktorého má tlač kontrolných známok zabezpečovať štátna tlačiareň. Súčasne sa na kontrolnú známku navrhuje zaviesť nové ochranné prvky.

Zriadením štátnej tlačiarne sa:

zúži okruh osôb, ktoré budú poznať ochranné prvky aplikované na kontrolnú známku,

zjednoduší sa kontrola pravosti kontrolných známok,

eliminuje sa priestor na falšovanie kontrolných známok.

Ďalším cieľom návrhu zákona je:

zlepšiť podnikateľské prostredie, a to znižovaním administratívnej záťaže najmä pre registrované subjekty ako i zjednodušiť procesy registrácie nových daňových subjektov,

zrušiť ustanovenia obmedzujúce formu predkladania žiadostí,

zjednodušiť ustanovenia týkajúce sa denaturácie liehu v daňovom sklade.

Tento zákon nadobúda účinnosť 1. decembra 2013, okrem bodov upravujúcich problematiku tlače a distribúcie kontrolných známok, ktoré nadobúdajú účinnosť 1. októbra 2014. V nadväznosti na zavedenie duálneho systému tlače kontrolných známok na obdobie troch mesiacov, sa upravuje účinnosť ustanovenia, ktorým sa zrušuje zákon č. 105/2004 Z. z., a to od 1. januára 2015.

Vplyvy návrhu zákona na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti sú uvedené v doložke vybraných vplyvov.

Predkladaný návrh zákona nebude mať vplyv na rozpočty obcí a rozpočty vyšších územných celkov.

Predkladaný návrh zákona je v súlade s Ústavou Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.